Võtikvere raamatuküla

Võtikvere raamatuküla on iga-aastane raamatupidu Jõgevamaal Mustvee vallas Võtikvere külas.
Raamatuküla loomise algatas ja selle eestvedaja ja vaimne mootor on Võtikverest pärit kirjanik ja filmitegija Imbi Paju. Kui kohalik metskond, kus oli kasvatatud 200 aastat puid ja mis tegutses varem loodushoiu ja metsamõisana, metsareformi käigus 1998 kaotati, otsustati Paju eestvedamisel tühjana seisvasse metskonnamajja rajada raamatukogu. Raamatukogu avati augustis 1999 üritusega "Küla ja keskkond" ning sellest sai alguse iga-aastane traditsioon. Juba manalateed läinud külavanem Kaljo Pärn avas oma kodumuuseumi. 
Alates 2000. aastast on raamatukülas iga aasta augustis toimunud mitmesaja osalejaga kirjanduslik vabaõhusalong ja raamatulaat. Nii korraldajad kui ka esinejad osalevad tasuta või väikse tasu eest kultuuritalgute korras. Tulevikus loodetakse raamatuküla käigus hoida pidevalt. 2017 aastal sai kirjanik Imbi Paju Eesti Kultuurkapitali Jõgevamaa eksperdigrupi tunnustuspreemia – pühendunud tegevuse eest Võtikvere raamatukülas.

Patroonid

Iga aasta augustis valitakse raamatukülale patroon. 1999. aastal oli selleks Soome suursaadik Pekka Oinonen, võtikverelasi tulid toetama ka Sysmä raamatuküla inimesed Soomest. Aastal 2000 kuulutas Võtikvere end ametlikult raamatukülaks. President ja eesti raamatu aasta patroon Lennart Meri saatis Võtikverre läkituse, milles kiitis küla seltsi julget pealehakkamist. "Eestis ringi käies olen ikka ja jälle kogenud eesti rahva võimsat tahet oma kohta selles suures maailmas jäädvustada ning enda tulevikule kindlat alusmüüri rajada," kirjutas president. "See paindumatu tahe, armsad võtikverelased, avaldub ka selges kavatsuses panna alus Raamatu-külale. Eesti tugevus ongi teie ja loodetavasti paljude teiste sarnaste ettevõtmiste kogusumma."

Elise Rosalie Auna kirjanduspreemia ja luule eripreemia

2015. aastal loodi Imbi Paju ja kunstnik Lilli-Krõõt Repanu eestvedamisel Võtikvere raamatuküla Elise Rosalie Auna kirjanduspreemia. Esimene laureaat oli kirjandusteadlane ja õppejõud Leena Kurvet-Käosaar. 2016 sai preemia luuletaja ja tõlkija Ly Seppel, 2017 kirjanik Eeva Park, 2018 kirjanik Vahur Afanasjev romaani "Bogdan ja Serafima" eest. Võtikvere raamatuküla ja digitaalse trükikeskkonna ettevõte Dipri andsid 2018 esimest korda välja luule eristipendiumi, mille sai luuletaja Airis Erme. 2019 Elise Rosalie Auna kirjanduspreemia laureaatideks said kirjanikepaar Helga ja Enn Nõu. Helga Nõu sulest ilmus hiljuti romaan „Ingel ja idioot“, Enn Nõult aga mälestusteraamat „Elu ja aeg“. Kirjanikepaari esinemisest Võtikveres jäi kõlama rõhutus, et eesti keel ja kirjandus püsivad nii kaua, kuni püsivad Eesti raamatukogud.

Laste lugemispesa

Raamatuküla päeval pööratakse palju tähelepanu ka laste lugemiskultuurile. Võtikverest pärit eripedagoogi ja lugemisnõustaja Malili Liinevi ja tema ema Eha Vesiko eestvedamisel on tegutsenud Võtikveres juba aastaid laste lugemispesa. Krista Pint on tegelnud Võtikvere raamatuküla peole rahastuse otsimisega ja suhtleb kirjastustega. Võtikveres tehakse kõik talgute korras, koos perekondadega, see on hoidnud inimesed lähedastena ja vastastikuses lugupidamises. Küla tegevusest ja kultuurimaastiku eest hoolitsemisest võtavad osa ka need, kes on Võtikverest küll pärit, kuid elavad külas suvel eelkõige puhkuse ajal või nädalalõpul. Võtikvere raamatuküla päeval on tutvustatud ka Eesti vähemuste, nagu venelaste, juutide, armeenlaste jt loomingut.